വഴിയിടം രണ്ടെണ്ണം: ഉദ്ഘാടനം നാളെ എരുമേലി: സര്ക്കാരിന്റെ നൂറുദിന കര്മപരിപാടിയിലെ പദ്ധതികളിലൊന്നായ വഴിയിടം വിശ്രമ കേന്ദ്രങ്ങളില് രണ്ടെണ്ണം എരുമേലിയില് നാളെ ഉദ്ഘാടനം ചെയ്യും. പേരൂര്ത്തോട്, ഓരുങ്കല്കടവ് എന്നിവിടങ്ങളിലാണ് കേന്ദ്രങ്ങള്. രണ്ടിടത്തും പഴയ ശൗചാലയങ്ങള് നവീകരിച്ചാണ് വഴിയോര ശൗചാലയ വിശ്രമ കേന്ദ്രങ്ങളാക്കിയിരിക്കുന്നത്. 2.10 ലക്ഷം രൂപ വീതമാണ് രണ്ട് കേന്ദ്രങ്ങളുടെയും നവീകരണത്തിന് ചെലവിട്ടതെന്ന് എരുമേലി പഞ്ചായത്ത് സെക്രട്ടറി പി.കെ. രാജീവ് പറഞ്ഞു. ശബരിമല തീര്ഥാടകര്ക്ക് ഈ കേന്ദ്രങ്ങള് പ്രയോജനപ്പെടും. വഴി യാത്രികര്ക്കായി ദേശീയ, സംസ്ഥാന പാതയോരങ്ങളില് ആധുനിക സജ്ജീകരണങ്ങളോടെ വിശ്രമകേന്ദ്രങ്ങളൊരുക്കുന്ന ടേക്ക് എ ബ്രേക്ക് പദ്ധതിയില് 100 പൊതുശുചിമുറി സമുച്ചയങ്ങളും വഴിയോര വിശ്രമകേന്ദ്രങ്ങളുമാണ് ഇവയോടൊപ്പം നാളെ ഉദ്ഘാടനം ചെയ്യപ്പെടുന്നത്. നവകേരളം കര്മ പദ്ധതിയുടെ ഭാഗമായി മുഖ്യമന്ത്രിയുടെ പന്ത്രണ്ടിന കര്മ പരിപാടിയിലുള്പ്പെടുത്തി പ്രഖ്യാപിച്ച പദ്ധതിയാണ് ടേക്ക് എ ബ്രേക്ക്. സ്ത്രീകള്ക്കും കുട്ടികള്ക്കുമുള്പ്പെടെ ഏത് സമയത്തും വൃത്തിയായും സുരക്ഷിതമായും ഉപയോഗിക്കത്തക്ക രീതിയില് ആധുനിക സംവിധാനങ്ങളടങ്ങുന്ന ശുചിമുറി സമുച്ചയങ്ങളും കോഫി ഷോപ്പുകളോടു കൂടിയ ഉന്നതനിലവാരത്തിലുളള വിശ്രമ കേന്ദ്രങ്ങളുമാണ് തദ്ദേശസ്വയംഭരണ സ്ഥാപനങ്ങളുടെ നേതൃത്വത്തില് രണ്ടാം ഘട്ടത്തില് നിര്മാണം പൂര്ത്തീകരിച്ചിരിക്കുന്നത്. ശുചിത്വ, മാലിന്യ സംസ്കരണ മേഖലയില് ഉള്പ്പെടുത്തി ഹരിതകേരളം മിഷന്റെയും ശുചിത്വ മിഷന്റെയും ഫണ്ട് ഉപയോഗിച്ചാണ് നിര്മാണം. കേന്ദ്രങ്ങളുടെ നടത്തിപ്പ് ചുമതലയില് കുടുംബശ്രീ പ്രവര്ത്തകര്ക്കും തൊഴിലുറപ്പ് തൊഴിലാളികള്ക്കും മുന്ഗണന നല്കും.